[pic] | EUROOPAN YHTEISÖJEN KOMISSIO |

Bryssel 18.9.2006

KOM(2006) 515 lopullinen

2004/0048 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi vetureita ja junia rautateillä yhteisössä ajavien veturinkuljettajien hyväksymisestä

2004/0048 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi vetureita ja junia rautateillä yhteisössä ajavien veturinkuljettajien hyväksymisestä

1. TAUSTA

Ehdotus toimitettiin Euroopan parlamentille ja neuvostolle (KOM(2004)0142 – C6-0002/2004 – 2004/0048(COD) | 4. maaliskuuta 2004 |

Euroopan talous- ja sosiaalikomitea antoi lausuntonsa | 9. helmikuuta 2005 |

Euroopan parlamentti antoi lausuntonsa ensimmäisessä käsittelyssä | 28. syyskuuta 2005 |

Yhteinen kanta vahvistettiin | 14. syyskuuta 2006 |

2. KOMISSION EHDOTUKSEN TAVOITE

Komissio antoi 3. maaliskuuta 2004 ehdotuksen toimenpidekokonaisuudesta (ns. kolmas rautatiepaketti), jonka käsittely alkoi neuvostossa huhtikuussa 2004 ja Euroopan parlamentissa lokakuussa 2004. Pakettiin sisältyy neljä lainsäädäntöehdotusta, joista yksi koskee direktiiviä veturien ja junien kuljettamisesta yhteisön rautatieverkossa vastaavan junahenkilökunnan lupajärjestelmästä. Direktiiviehdotusta laadittaessa oli kuultu toimialan ja työmarkkinaosapuolten edustajia. Ehdotuksessa esitetään mekanismi, jolla voidaan määritellä nykyistä paremmin valtuudet ja vastuut junien kuljettajien ja turvallisuudesta vastaavan junahenkilöstön koulutuksen, arvioinnin ja pätevyyden tunnustamisen alalla. Veturinkuljettajalla on oltava henkilökohtainen lupakirja, josta käy ilmi hänen yleinen pätevyytensä ja joka on voimassa koko yhteisön alueella. Tällaista lupakirjaa täydennetään rautatieyrityksen antamalla todistuksella, joka osoittaa, että lupakirjan haltija on saanut rautatieyrityksen liikennöimiä rataosuuksia ja käyttämää liikkuvaa kalustoa sekä sen toiminta- ja turvallisuusjohtamisjärjestelmää koskevan erityiskoulutuksen.

3. YHTEISTÄ KANTAA KOSKEVAT HUOMAUTUKSET

Neuvosto teki yksimielisesti yleisiä muutoksia komission ehdotukseen. Nämä muutokset voidaan hyväksyä, sillä ne mahdollistavat asetettujen tavoitteiden saavuttamisen.

Euroopan parlamentin ensimmäisessä käsittelyssä tekemistä 45:stä tarkistuksesta komissio saattoi hyväksyä 25 sellaisenaan tai sanamuodoltaan muutettuna (tarkistukset 1, 3, 4, 6, 7, 8, 9, 10, 11, 12, 13, 14, 18, 19, 27, 28, 29, 30, 31, 33, 34, 36, 42, 44 ja 46). Se saattoi hyväksyä 11 tarkistusta periaatteessa (tarkistukset 5, 17, 21, 22, 23, 35, 37, 40, 41, 43 ja 47) ja yhden osittain (tarkistus 2). Komissio ei voinut hyväksyä kahdeksaa tarkistusta (tarkistukset 15, 24, 25, 26, 32, 38, 39 ja 45).

Neuvosto totesi, että huomattava osa Euroopan parlamentin tavoittelemista päämääristä on jo otettu huomioon yhteisessä kannassa. Eräät tarkistukset neuvosto hyväksyi sellaisinaan (tarkistukset 27, 36 ja 44).

4. KOMISSION YKSITYISKOHTAISET HUOMAUTUKSET

4.1. Komission hyväksymät tarkistukset, jotka on sisällytetty yhteiseen kantaan osittain

Jäljempänä olevat viittaukset ovat viittauksia yhteisen kannan johdanto-osan kappaleisiin ja artikloihin.

- Tarkistus 1 : Ehdotetut tarkennukset sisältyvät johdanto-osan muihin kappaleisiin.

- Tarkistus 6 : Tämä tarkistus on sisällytetty toisessa muodossa yhteisen kannan uuteen johdanto-osan 20 kappaleeseen.

- Tarkistus 8 : Tämä tarkistus on sisällytetty osittain uuteen ’veturinkuljettajan’ määritelmän, joka annetaan yhteisen kannan 3 artiklan b alakohdassa.

- Tarkistus 10 : Tässä tarkistuksessa ehdotetaan ’koulutuskeskuksen’ määritelmää, ja se on otettu osittain huomioon yhteisessä kannassa (3 artiklan k alakohta).

- Tarkistus 12 : Tässä tarkistuksessa yksinkertaistetaan niiden kalustoluokkien määrittelyä, joiden kuljettamiseen yhdenmukaistettu lisätodistus oikeuttaa. Komissio voi hyväksyä muutoksen yhteisessä kannassa esitetyssä muodossa. Yhteisen kannan 4 artiklan 3 kohdan mukaan on määriteltävä koodit, joiden avulla voidaan eritellä tarkemmin hyväksytty liikennetyyppi.

- Tarkistus 13 : Euroopan parlamentin esittämä tarkennus on sisällytetty kokonaisuudessaan uudelleen muotoiltuun 11 artiklan 3 kohtaan.

- Tarkistukset 17, 46 ja 47 : Nämä tarkistukset koskevat 16 artiklaa, jossa säädetään määräaikaistarkastuksista, jotka veturinkuljettajan on läpäistävä, jotta hänen lupakirjansa ja todistuksena pysyisivät voimassa. Neuvoston yhteisen kannan 16 artikla on muotoiltu uudelleen, jotta voitaisiin löytää oikea tasapaino direktiivin artiklaosaan ja sen liitteisiin sisällytettävien säännösten välillä. Kaikentyyppisten tarkastusten vähimmäistoistumistiheydet määritellään liitteissä; kokemusten perusteella niitä voidaan tarvittaessa muuttaa komiteamenettelyllä. Jatkuvan koulutuksen periaate on sisällytetty yhteisen kannan 23 artiklan 8 kohtaan.

- Tarkistus 19 : Tämä tarkistus koskee 17 artiklaa ja se on sisällytetty lähes kokonaisuudessaan yhteiseen kantaan.

- Tarkistukset 21 ja 22 : Näissä tarkistuksissa esitetyt muutokset 18 artiklaan voidaan hyväksyä periaatteessa. Osa muutoksista on sisällytetty yhteiseen kantaan, jossa on erotettu selkeämmin toisistaan työnantajan suorittama seuranta (18 artikla) ja toimivaltaisen viranomaisen suorittamat tarkastukset (28 artikla).

- Tarkistus 23 : Tässä tarkistuksessa ehdotettu 19 artiklan uudelleenmuotoilu voidaan hyväksyä periaatteessa. Toimivaltaisen viranomaisen tehtävistä on kuitenkin syytä esittää kattava luettelo, ja tämä tavoite toteutuu yhteisessä kannassa.

- Tarkistus 28 : Tämä tarkistus koskee toimivaltaisen viranomaisen tehtävien siirtämistä. Tätä näkökohtaa on selvennetty ja tarkennettu uudelleenmuotoillussa 19 artiklassa.

- Tarkistus 29 : Tämä tarkistus koskee kelpuutettujen henkilöiden luettelon julkaisemista. Tätä näkökohtaa on selvennetty ja tarkennettu uudelleenmuotoillussa 20 artiklassa.

- Tarkistukset 30 ja 33 : Nämä tarkistukset koskevat toimivaltaisen viranomaisen tekemää kouluttajien ja tutkintojen vastaanottajien ’tunnustamista’. Ne on sisällytetty lähes kokonaisuudessaan mutta uudelleenmuotoiltuina yhteisen kannan 20 ja 23 artiklaan (koulutus) ja 24 artiklaan (tutkinnot).

- Tarkistus 41 : Tämän tarkistuksen tarkoituksena on asettaa viimeinen määräaika, johon mennessä kaikki nykyiset todistukset on korvattava. Tämä tavoite saavutetaan yhteisen kannan uudella 36 artiklan 2 kohdan c alakohdalla.

- Tarkistus 42 : Tämä tarkistus on sisällytetty lähes sellaisenaan yhteisen kannan 33 artiklaan. Tarkistuksessa esitetty tarkennus sopii kuitenkin paremmin direktiivin johdanto-osaan kuin artikloihin.

4.2. Komission hyväksymät tarkistukset, joita ei ole sisällytetty yhteiseen kantaan

- Tarkistus 2 : Komissio voi hyväksyä tämän tarkistuksen vain osittain: viittausta sopimukseen ”tietyistä yhteentoimivia rajatylittäviä palveluja suorittavien, liikkuvassa työssä olevien työntekijöiden työoloja koskevista seikoista” ei voida hyväksyä, koska työ- ja lepoajat eivät kuulu komission ehdotuksen soveltamisalaan.

- Tarkistukset 3 ja 4 : Näissä tarkistuksissa tarkennetaan direktiivin tavoitteita, ja komissio voi hyväksyä ne.

- Tarkistukset 5 ja 37 : Työmarkkinaosapuolten kuulemisen suhteen komissio totesi, että on syytä erottaa toisistaan yhteentoimivuuden tekniset eritelmät, eli tekniset määräykset, jotka Euroopan rautatievirasto laatii yhteentoimivuutta koskevien voimassa olevien direktiivien ja viraston perustamisesta annetun asetuksen nojalla, ja toisaalta direktiivin liitteet, jotka hyväksytään yhteispäätösmenettelyllä tai toimivallan siirron jälkeen komiteamenettelyllä. Komissio saattoi kuitenkin hyväksyä sen, että ” työmarkkinaosapuolia kuullaan asianmukaisesti määräyksistä, jotka vaikuttavat työoloihin ja työntekijöiden terveyteen ja turvallisuuteen ”.

- Tarkistukset 7, 9, 11, 34 ja 35 : Näissä tarkistuksissa tuetaan komission omaksumaa lähestymistapaa ja ehdotetaan junahenkilökunnan tarkempaa määritelmää sekä tähän henkilökuntaan sovellettavia sääntöjä. Tarkistukset voidaan hyväksyä periaatteessa, vaikka onkin syytä huomauttaa, että uuden liitteen lisääminen direktiiviin komiteamenettelyllä, kuten Euroopan parlamentti ehdottaa, aiheuttaisi oikeudellisia ongelmia. Neuvosto ei ole sisällyttänyt näitä tarkistuksia direktiiviin, ja tämän lisäksi se on rajoittanut direktiivin soveltamisalan pelkästään veturinkuljettajiin.

- Tarkistus 14 : Tämä tarkistus on looginen seuraus kuljetusluokkien yksinkertaistamisesta. Tämän säännöksen mukaan jäsenvaltiot voisivat vaatia kahden vuoden ammattikokemusta luokassa A ennen oikeuden antamista luokkaan B. Säännös on kuitenkin poistettu, koska todistuksen antaa rautatieyritys omalla vastuullaan. Todistuksen saaminen edellyttää, että veturinkuljettajakokelas saa koulutuksen, jonka tavoitteet on määritelty direktiiviin liitteessä, ja läpäisee tunnustettujen tai kelpuutettujen tutkinnon vastaanottajien järjestämät tutkinnot. Näillä ehdoilla varmistetaan, että todistukset annetaan asiantuntevasti, mutta jätetään yrityksille riittävästi liikkumavaraa, jotta ne voivat järjestää veturinkuljettajiensa koulutuksen ja todistusten antamisen parhaalla mahdollisella tavalla.

- Tarkistus 18 : Komissio voi hyväksyä tämän tarkistuksen, jonka mukaan työnantajan olisi ilmoitettava viipymättä toimivaltaiselle viranomaiselle, kun kuljettajan ja rautatieyrityksen tai infrastruktuurin haltijan välinen työsuhde päättyy.

- Tarkistus 31 : Tämä pyyntö on yhteensopiva yksilöiden suojelusta henkilötietojen käsittelyssä ja näiden tietojen vapaasta liikkuvuudesta annetun direktiivin 95/46/EY kanssa.

- Tarkistus 40 (34 artiklan 1–4 kohta): Euroopan parlamentti ehdottaa tämän tarkistuksen osassa viittausta juniin, joilla on direktiivin 91/440/ETY mukainen pääsyoikeus yhteisön rautatiejärjestelmään. Ehdotus yksinkertaistaisi direktiivin soveltamisaikataulua, mutta hämärtäisi sen soveltamisalaa. Myöskään ehdotetut määräajat eivät ole realistisia kolmannen rautatiepaketin hyväksymisaikatauluun nähden. 34 artiklan uudessa tekstissä on voitu ottaa huomioon erilaiset vaatimukset, kuten rekisterien käyttöönotto ennen kuin aloitetaan todistusten antaminen veturinkuljettajille, nykyisin ammatissa toimivien veturinkuljettajien huomioon ottaminen ja direktiivin voimaantullessa koulutettavina olevien veturinkuljettajien huomioon ottaminen.

- Tarkistus 43 : Ehdotettu tarkistus koskee fyysisen kunnon tarkistamista, josta säädetään liitteessä III olevan 3.2 kohdan ensimmäisessä alakohdassa. Komissio voi hyväksyä tarkistuksen periaatteessa.

4.3. Komission hylkäämät tarkistukset, joita ei ole sisällytetty yhteiseen kantaan

- Tarkistus 15 : ’Määräaikaistarkastusten’ käsitettä pidetään parempana, sillä siitä käy selvemmin ilmi, että säilyttääkseen lupakirjansa tai yhdenmukaistetun lisätodistuksensa veturinkuljettajien on käytävä säännöllisesti tietyissä kokeissa, joilla pyritään varmistamaan turvallisuuden ylläpitäminen.

- Tarkistukset 24 ja 25 : Käsitteitä ’työterveyslääkäri’ ja ’liikennepsykologi’ tulkitaan jäsenvaltioissa eri tavoin. Tästä syystä komissio ei voi hyväksyä näitä tarkistuksia.

- Tarkistus 26 : Ei ole selvää, mitä tällä tarkistuksella tavoitellaan. Yleisen ammatillisen pätevyyden voi tarkistaa joko ’laitos’ tai ’tutkinnon vastaanottaja’, jolla on toimivaltaisen viranomaisen kelpuutus. Toisaalta kuitenkin yhteisen kannan teksti on tältä osin alkuperäistä ehdotusta selkeämpi (ks. 20 ja 23 artikla), mikä vastannee Euroopan parlamentin tarkoitusta.

- Tarkistus 32 : Vaikka tämä ehdotus näyttääkin periaatteessa suojelevan investointeja, joita työnantaja tekee veturinkuljettajan kouluttamiseen, siihen liittyy kuitenkin useita ongelmia. Ensinnäkin vastaavaa säännöstä ei ole annettu muissa liikennemuodoissa, erityisesti lentoliikenteessä, jossa koulutus on myös erittäin kallista. Tällainen säännös kuuluu työlainsäädännön piiriin eikä vaikuta sopivalta tässä direktiivissä. Toisaalta veturinkuljettaja voi erota työnantaja palveluksesta hyvin erilaisista syistä. Jos veturinkuljettajan eroaminen johtuu työnantajasta, minkä vuoksi toisen yrityksen tulisi maksaa koulutus?

- Tarkistus 39 : Kun lainsäädäntö on annettu, jäsenvaltioille olisi jätettävä riittävästi aikaa panna direktiivi täytäntöön ja tehdä tarvittavat muutokset kansalliseen lainsäädäntöön. Kahden vuoden määräaikaa pidetään tässä suhteessa lyhimpänä mahdollisena.

- Tarkistus 45 : Turvallisuuden suhteen on syytä korostaa, että saadakseen yhdenmukaistetun lisätodistuksen toisessa maassa veturinkuljettajan on osallistuttava riittävään koulutukseen infrastruktuurin tuntemuksen, toimintasääntöjen ja kielen alalla ja tämän jälkeen läpäistävä sen maan turvallisuusviranomaisen, jossa veturinkuljettaja haluaa kuljettaa junaa, kelpuuttaman tai tunnustaman tutkinnon vastaanottajan järjestämä koe. Tämä tarkistus lisäisi tarpeettomasti koulutuksesta rautatieyrityksille aiheutuvaa taloudellista taakkaa.

4.4. Komission hylkäämät tarkistukset, jotka on sisällytetty yhteiseen kantaan

- Tarkistus 38 : Tämä tarkistus koskee kertomusta, joka viraston on laadittava direktiivin soveltamisesta. Tarkistus on otettu huomioon yhteisessä kannassa, vaikka yhteisen kannan teksti onkin kattavampi.

- Tarkistus 40 (35 artiklan 5 kohta) : Yhdessä tämän tarkistuksen osassa käsitellään mahdollisuutta poiketa tilapäisesti direktiivin soveltamisesta sellaisten veturinkuljettajien osalta, jotka toimivat ainoastaan kotimaassaan. Komissio ei voi hyväksyä tällaisia koko maata koskevia poikkeuksia useista syistä. Ensinnäkin työmarkkinoiden kannalta näin luotaisiin kaksi veturinkuljettajien ”luokkaa”, vaikkei tällaisia luokkia ole eroteltu käytännössä. Tämä voisi aiheuttaa perusteettomia eroja urakehityksessä ja palkoissa. Toiseksi turvallisuuden kannalta samalla reitillä toimisi kahdenlaisia kuljettajia: sellaisia, jotka ovat saaneet koulutuksensa ja todistuksensa tämän direktiivin mukaisesti, ja sellaisia, jotka ovat saaneet ne kansallisen järjestelmän mukaisesti. Erilaiset kuljettajat voisivat reagoida eri tavalla samanlaisessa tilanteessa. Kolmanneksi taloudelliselta kannalta jäsenvaltioiden olisi pidettävä yllä kahdenlaista lainsäädäntöä ja kahdenlaisia kouluttajien ja tutkinnon vastaanottajien kelpuutus- tai tunnustamisjärjestelmiä, yritysten olisi ylläpidettävä kahta erilaista koulutusjärjestelmää jne. Tällainen kaksijakoisuus ei ole tehokasta ja aiheuttaa ylimääräisiä kuluja.

5. PÄÄTELMÄ

KOMISSION EHDOTUKSEN MUKAAN DIREKTIIVIN SOVELTAMISALAAN OLISI KUULUNUT KAIKKI JUNASSA TOIMIVA HENKILÖKUNTA, JOKA OSALLISTUU TURVALLISUUDEN KANNALTA RATKAISEVIIN TEHTÄVIIN, EIKÄ SIINÄ OLISI ANNETTU JÄSENVALTIOILLE MAHDOLLISUUTTA POIKETA DIREKTIIVIN SOVELTAMISESTA. KOMISSIO KATSOO KUITENKIN, ETTEI NEUVOSTON YHTEINEN KANTA MUUTA SEN EHDOTUKSEN PÄÄTAVOITETTA EIKÄ HENKEÄ.